Waterbeperkings in Rustenburg ingestelFoto: Pixabay.com Die Rustenburg-munisipaliteit in Noordwes het Maandag geskeduleerde waterbeperkings ingestel. “Hierdie waterbeperkings is ŉ gevolg van uiters lae watervlakke in die stelsel. Die Rand Water-stelsel staan tans op 1% en inwoners en ondernemings sal minimale watertoevoer tot geen watertoevoer beleef in die groter Rustenburg-omgewing,” het David Magae, woordvoerder van die munisipaliteit, gesê. Hy het gesê die waterbeperkings word toegepas op al die reservoirs in die stad om water te bespaar wat reeds in die stelsel gestoor is. Die gebiede wat hierdeur geraak word, is Cashan, Protea Park, Waterkloof, Rustenburg-middestad, East End, Boschdal, Bo-dorp, Safari, Waterfall East en Selly Park. “Alhoewel daar gebiede is wat geïdentifiseer is wat eerste wateronderbrekings sal beleef, bly die groter Rustenburg-gebied ook in gevaar. Ons doen ŉ beroep op alle verbruikers om water spaarsamig tydens dié periode te verbruik totdat watertoevoer weer gestabiliseer het.” Hy het gesê tuine mag nie natgelei word nie en swembaddens mag nie opgevul word nie. Die waterbeperkings is geskeduleer van 13:00 – 17:00 en 22:00 – 05:00.